Nuus - Ons Tuis Monument Tehuise
Ons is sommer baie trots om ons Kierie Kasteel Resepteboek vir u aan te bied as kersgeskenk vir almal vir wie u lief is. Die prys is R140. Die boek is in A4-grootte met 100 bladsye. Daar is voorsiening gemaak vir plek waar jy jou eie gunstelinge kan inskryf, of vir jou kind of vriendin aanteken. Ons heerlike gemmerkoekies- en boerbeskuitresep verskyn in die boek, saam met heerlike etes, alles beproef in kombuise oor baie jare deur ons inwoners. Dit was 'n liefdestaak, en al die fondse gaan vir die bou van 'n nuwe lapa.
Ondersteun ons asseblief. Kontak die Ons Tuis Dienssentrum by 012 329 3707 en plaas u bestelling.
Dis heerlike lente, die winter's verby!
En natuurlik moet ons dit vier! Ons skop af op 16 September 2015 met 'n heerlike huiskonsert.
Op die foto's hou Dawn Ceronia van Seniordal haar lyf Dowwe Dolla. Kyk dan net so 'n minirokkie! Op die tweede foto sien ons Dawn se ernstige kant as sy 'n pragtige lied sing.
Bejaard? Dit sal die dag wees! Die lywe mag tekens van "versaking" toon, maar die harte is jonk. Kyk hoe lekker word daar gedans.
Ook Ons Tuis se inwoners het kom deelneem, en hier is Trudie Kleynhans en Corlia besig om oor ernstige lewenskwellinge te besin. Is dit nou Martha, of is dit Maria?
Ons is mos die Dienssentrum met 'n hartklop vir mense, en daarvan getuig Tina Botha, vriendin van ons Dienssentrum, se voordrag van Amakeia. Ons het almal 'n knop in die keel gehad.
Die hoogtepunt van ons konsert is egter elke jaar Fietie Rhoodie se tong-in-die-kies skryfwerk. Sy maak haar deelnemers bymekaar (natuurlik beeld hulle ook ons daggang uit!) en elkeen is 'n "lag" op sy eie.
Ilse Malan, ons admin beampte, moes inderhaas die rol van suster instudeer, en het haar knap van haar taak gekwyt. Hier probeer sy vir Koba Erasmus tot bedaring bring.
Arme suster moet Chris Beukes se pynlike voet versorg.
Om hierdie klomp inwoners te behartig, is matrone (Fietie Rhoodie) se hulp nodig. Sy laat val egter die pille, en almal maak net pille bymekaar. Miskien kry hulle iets te drinke wat help vir hul kwaal.
Nog was dit het einde niet. Die mooie Septembermaand is afgesluit met 'n heerlike potjiekosete op 30 September. Ons het tafels onder die bome gedek en almal het van vroeg af in die koelte gekuier.
Ons boereharte het sterk geklop toe "Die Boereorkes" begin speel.
Hoe lyk so 'n potjie vir jou?
Adri, Dalene, Lenie en Chris proe of die sout reg is.
Die pot is reg, klink 'n glasie daarop.
Die groot kuier onder die bome.
Die wintermark van 8 en 9 Mei 2015 was 'n feesgeleentheid. Vir die Vrydag en Saterdagoggend het ons inwoners 1016 vleispasteie gebak. Die publiek plaas maandeliks bestellings by die Dienssentrum vir hierdie pasteie en hulle was net so gewild by die mark.
Natuurlik kon ons ook nie mark hou sonder pannekoek, ronde blink vetkoek gevul met maalvleis en kerrie-en-rys nie. Die poedingtafel het gesorg vir tevredenheid na die lekker eet.
Vyf en twintig buite-uitstallers het aan ons mark deelgeneem, sommige reeds vir die 21ste keer!
Hierdie spanpoging van uitstallers en inwoners se harde werk het 'n baie suksesvolle mark tot gevolg gehad. Ons nooi jou nou reeds uit na ons volgende Wintermark op 6 en 7 Mei 2016.